Imtella' Mejju 27, 2021 Rapport: Ruth Castillo Omm ta' tarbija down syndrome irrakkuntat ma' TVM li xtaqet ftit mumenti ma' bintha qabel tingħata l-aħbar. Graziella Pizzuto rrakkuntat kif l-isbaħ mument ta' ħajjitha nbidel fl-aktar mument iebes ftit wara li welldet lil bintha. Għaldaqstant, il-professjonisti se jibdew jingħataw taħriġ dwar l-aħjar mod kif għandhom jagħtu l-aħbar lill-ġenituri li wliedhom għandhom diżabilità jew xi kundizzjoni. Il-kap tad-Dipartiment tal-Pedjatrija, il-Professur Simon Attard Montalto sostna kif m'hemmx mod wieħed kif tingħata l-aħbar lill-ġenituri, iżda saħaq li l-professjonisti għandhom ikunu dejjem ċari, onesti u umani. "Xħin ir-raġel għadu lanqas tani t-tarbija, il-pedjatra niftakar li qaltli li rawlha l-features tad-down syndrome, u dak il-ħin ir-raġel qed itini l-baby f'idejja u literalment qisu tefagħli bomba fuq is-sodda u ma niddejjaqx ngħidha llum – għax nemmen li mill-esperjenza tiegħi u nemmen li l-affarijiet jistgħu jimxu 'l quddiem – flok kien l-isbaħ mument ta' ħajti dak kien l-iktar wieħed iebes li qatt kelli naffaċċja." Dan hu l-mod kif Graziella Pizzuto ħadet l-aħbar li bintha, Faith, għandha d-down syndrome, ftit mumenti biss wara li welditha sena u disa' xhur ilu. Hi stqarret li dak il-ħin bħal ħasset id-dinja taqa' fuqha u l-pjani kollha li kellha għall-ġejjieni jikkrollaw. "Immaġinajt meta se mmutu aħna x'se jiġri minn din it-tarbija u bażikament minflok fraħt f'dak il-mument moħħi ġera f'mument ta' mewt li ma kellux ikun f'dak il-ħin." Hija żiedet li dak il-ħin xtaqet li tingħata ftit ħin mat-tarbija tagħha qabel ma ingħatat l-aħbar. Graziella qasmet l-esperjenza tagħha fit-tnedija ta' taħriġ professjonali għall-professjonisti biex tingħata aħbar diffiċili lill-ġenituri li wliedhom jitwieldu b'diżabilità. Il-kap tad-Dipartiment tal-Pedjatrija, il-Professur Simon Attard Montalto qal li m'hemmx mod wieħed ta' kif tingħata din it-tip ta' aħbar lill-ġenituri, imma l-professjonisti għandhom ikunu dejjen ċari, onesti u umani. "Tgħidilhom x'inhi l-problema, x'inhuma l-kumplikazzjonijiet, x'hemm bħala treatment options jew le. Trid tkun onest jiġifieri jekk hemm xi ħaġa li ma tistax tagħmel jew m'hemmx ċans ta' kura pereżempju inutli tgħidilhom it is ok li wara ftit se titlaq, m'intix se tkun onest u trid tkun uman jiġifieri tempatiza magħhom." It-taħriġ speċjalizzat mill-Positive Parenting Task Force, l-Assoċjazzjoni tal-Midwives u l-Pedjatri u d-Dipatiment tad-Diżabilità fl-Università ta' Malta se jkun mifrux fuq 12-il sessjoni. Matul il-konferenza bit-titlu "Breaking the News", ħareġ li l-istudenti jitgħallmu kif għandhom iġibu ruħhom f'dawn iċ-ċirkostanzi minn kollegi tagħhom u għalhekk hemm ħtieġa li anke huma jingħataw dan it-taħriġ. Il-Ministru għas-Solidarjetà u l-Ġustizzja Soċjali, il-Familja u d-Drittijiet tat-Tfal, Michael Falzon u l-Ministru għall-Inklużjoni u l-Kwalità tal-Ħajja, Julia Farrugia Portelli saħqu fuq l-importanza li jkun indirizzat aħjar dan is-settur fl-aqwa interess ta' dawk li jgħaddu minn dan iż-żmien diffiċli u għall-professjonisti li ta' sikwit jiltaqgħu ma' każijiet bħal dawn.